หุ้นวันที่ 20 ก.พ. ปิดพุ่ง 14.57 จุด
ดัชนีวันที่ 20  ก.พ. ปิดที่ 1,546.64 จุด เพิ่มขึ้น 14.57 จุด หรือ 0.95% มูลค่าซื้อขาย 63,091ล้านบาท
20 ก.พ. 2556

ดัชนีวันที่ 20 ก.พ. ปิดที่ 1,546.64 จุด เพิ่มขึ้น 14.57 จุด หรือ 0.95% มูลค่าซื้อขาย 63,091ล้านบาท
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคทีซีมิโก้ เปิดเผยว่า ตลอดทั้งวันดัชนีเคลื่อนไหวในแดนบวกตลอด และมาดีดตัวแรงมากกว่าตลาดหุ้นเพื่อนบ้านในช่วงบ่าย หลังคณะกรรมการนโยบายการเงิน (กนง.) ธนาคารแห่งประเทศไทย (ธปท.) ให้คงอัตราดอกเบี้ยไว้ที่ 2.75 %  ซึ่งอาจเป็นข่าวที่นักลงทุนรับทราบแล้ว แต่เพราะไม่มีปัจจัยใดที่ส่งผลต่อจิตวิทยาการลงทุนช่วงนี้เข้ามากระทบการลงทุน ประกอบกับผลประกอบการของบริษัทจดทะเบียนไทยปี 2555 ส่วนใหญ่เริ่มออกมาดี จึงเป็นปัจจัยที่ทำให้เม็ดเงินต่างชาติยังไหลเข้ามา 
อย่างไรก็ดี ระยะกลางเชื่อว่าดัชนียังไปต่อได้ แต่จะมีแรงขายทำกำไรออกมาบ้างเมื่อใกล้แนวต้าน 1,550 จุด เพราะเป็นจุดที่กลุ่มสถาบันอาจจะมีขายกองทุนทริกเกอร์ฟันด์ที่ได้ตามเป้าหมาย  8-10% ขณะเดียวกันเริ่มเห็นต่างชาติชะลอการขายลงบ้าง  และให้แนวรับที่ 1,535-1,540 จุด 
“จากที่ก่อนหน้านี้เห็นหุ้นสลับตัวเล่นอย่างต่อเนื่อง แต่ตอนนี้เริ่มเห็นตัวที่มีเรื่องราวจริง อาทิ กลุ่มรับเหมาก่อสร้าง วัสดุก่อสร้าง สื่อสาร นอกจากนั้นมองว่า กลุ่มพลังงาน ปิโตรเคมี และธนาคารพาณิชย์ที่ยังสามารถลงทุนได้อยู่” 
หลักทรัพย์ที่มีมูลค่าการซื้อขายสูงสุด 5 อันดับ ได้แก่
CPALL มูลค่าการซื้อขาย 2,731 ล้านบาท ปิดที่ 52.00 บาท เพิ่มขึ้น 2.50 บาท (+5.05%) 
SCB  มูลค่าการซื้อขาย 2,208  ล้านบาท ปิดที่ 175.50  บาท เพิ่มขึ้น 2.00 บาท (+1.15%) 
PTT มูลค่าการซื้อขาย 1,987 ล้านบาท ปิดที่ 356.00  บาท ลดลง 2.00 บาท (-0.56%) 
THCOM  มูลค่าการซื้อขาย 1,979 ล้านบาท ปิดที่ 27.50  บาท เพิ่มขึ้น 2.00 บาท (+7.84%) 
LOXLEY  มูลค่าการซื้อขาย 1,825 ล้านบาท ปิดที่ 6.60  บาท เพิ่มขึ้น 0.30 บาท (+4.76%)